Două femei, condamnate pentru fraudarea alegerilor în 2020 și care au încheiat acorduri de recunoaștere a vinovăției, primind condamnări cu suspendare, au fost inițial desemnate președinți ai unor secții de votare în aceeași localitate din Prahova unde au comis fraudele acum patru ani. Acestea au fost înlocuite după ce președintele unui partid politic a adus public în atenție 'culmea tupeului'.
Numele a două femei condamnate penal pentru fraudarea alegerilor şi care au încheiat în faţa procurorilor acorduri de recunoaştere a vinovăţiei au apărut pe listele Autorităţii Electorale Permanente ca fiind desemnate preşedinţi ai unor secţii de votare în comuna Ciorani, acolo unde au fraudat alegerile în urmă cu patru ani.
Nicoleta Grigorescu a fost desemnată preşedintele secţiei de votare 374 din Ciorani, după ce, în anul 2021, a încheiat un acord de recunoaştere a vinovăţiei şi a fost condamnată la o pedeapsă de 1 an şi 8 luni închisoare pentru săvârşirea infracţiunii de falsificarea documentelor şi evidenţelor electorale în formă continuată (patru acte materiale) , faptă din 27.09.2020, potrivit news.ro.
Adnana Ramona Spătărelu a fost desemnată preşedintele secţiei de votare numărul 375 din Ciorani, în condiţiile în care, tot în 2021, a primit aceeaşi pedeapsă, pentru aceleaşi infracţiuni, anchetatorii şi instanţa de judecată reţinând în sarcina acesteia tot patru acte materiale de falsificarea documentelor şi evidenţelor electorale.
Cele două femei au ajuns în atenţia procurorilor care au deschis un dosar de fraudarea alegerilor care viza fapte petrecute în toate secţiile de votare din comuna Ciorani, dosar în care primarul localităţii, Marin Voicu, ales în 2020 sub sigla PNL, candidat la alegerile din acest an sub sigla PSD, a fost trimis în judecată. La acel moment, 16 persoane au fost puse sub acuzare. În timp ce unii dintre inculpaţi au decis să recunoască faptele şi să scape cu condamnări cu suspendare, edilul şi unii dintre apropiaţii acestuia au decis ca dosarul să se judece.
În 9 iunie 2021 procurorii au descins la Primăria Ciorani, dar şi la locuinţele primarului Voicu Marin şi ale mai multor apropiaţi a acestuia, mulţi dintre ei angajaţi ai Primăriei. 17 persoane au fost acuzate de fraudarea voturilor la scrutinul local din 2020.
Lupul pus paznic la oi
”Din imaginile captate de tabletele STS rezultă că niciunul dintre ei nu are absolut niciun trac infracţional, sunt naturali în ceea ce fac. Sunt naturali atunci când stampilează buletine de vot care erau de fapt nule, sunt naturali atunci când mută buletine de vot de pe teancul XXXX pe teancul XXX, profitând de faptul că reprezentantul XXXX în sectie ia alte buletine de vot din urnă, sunt naturali atunci când strigă o altă optiune politică decât cea exprimată în buletinul de vot, sunt naturali atunci când au în mână buletine de vot atribuite XXXX, dar le pun peste buletinele de vot ale XXX sau XXX, sunt naturali atunci când solicită schimbarea zonei de focalizare a camerei tabletei STS pentru a nu se observa activitatea infracţională, sunt naturali când atunci când aşază buletinele de vot nule sau atribuite XXXX peste voturile atribuite altor candidaţi/formaţiuni, sunt naturali atunci când râd în legătură cu modul propriu de fraudare a alegerilor (în cazul membrilor secţiei de votare nr. 375)”, se arată în motivarea Tribunalului Prahova, care a decis arestarea preventivă a 16 dintre 17 inculpaţi, inclusiv a edilului Marin Voicu.
Potrivit documentului, ”ceea ce se remarcă în modalitatea în care au acţionat inculpaţii din prezenta cauză este însuşi modul brut în care au acţionat, ”furând” voturile alegătorilor fără niciun resentiment, modul de organizare şi funcţionare fiind unul haotic, fără a respecta în niciun fel dispoziţiile legale”.
Desemnarea celor două femei drept preşeinţi de secţii de votare la alegerile din acest an a fost denunţată public de către Mihai Apostolache, preşedintele formaţiunii politice România în Acţiune.
„Alegeri libere şi corecte?!? La fel ca în 2020 la Ciorani?!? Culmea tupeului: două persoane condamnate pentru fraudă electorală la alegerile locale din Comuna Ciorani, din anul 2020, au fost desemnate preşedinţi la două secţii de votare din localitate pentru alegerile din 9 iunie 2024: Grigorescu Nicoleta la secţia nr. 374; Spătarelu Adnana Ramona la secţia nr. 375. Rog Autoritatea Electorală Permanentă să le înlocuiască pe cele două persoane, iar instituţiile care veghează la respectarea Constituţiei să urmărească procesul electoral din Comuna Ciorani”, a scris politicianul pe Facebook.
După apariţia informaţiei în spaţiul public, cele două au fost schimbate din funcţie.